Document ID: 32014R0426

KOMISIJOS REGLAMENTAS (ES) Nr. 426/2014
2014 m. balandžio 25 d.
kuriuo iš dalies keičiamas Europos Parlamento ir Tarybos reglamento (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos II priedas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. sausio 15 d. Europos Parlamento ir Tarybos reglamentą (EB) Nr. 110/2008 dėl spiritinių gėrimų (1) apibrėžimo, apibūdinimo, pateikimo, ženklinimo ir geografinių nuorodų apsaugos, ypač į jo 26 straipsnį,
kadangi:
(1)
Reglamento (EB) Nr. 110/2008 II priede numatyta, kad 16 kategorijos spiritinis gėrimas - „Spiritas (prieš kurį nurodytas vaisiaus pavadinimas), išgautas maceravimo ir distiliavimo būdu“ - gali būti išgaunamas maceruojant arba distiliuojant tame priede išvardytus vaisius arba uogas. Kai kuriose valstybėse narėse šios rūšies spiritinis gėrimas tradiciškai gaminamas naudojant ir kitus į šį sąrašą neįtrauktus vaisius. Todėl šios kategorijos spiritinių gėrimų gamybai naudojamų vaisių ir uogių sąrašas turėtų būti išplėstas;
(2)
Reglamento (EB) Nr. 110/2008 II priede numatyta, kad 24 kategorijos spiritiniai gėrimai „Akvavit arba aquavit“ yra kmynais ir (arba) krapais aromatizuoti spiritiniai gėrimai, aromatizuoti augalų ar prieskonių distiliatu. Šie spiritiniai gėrimai tradiciškai gaminami naudojant žemės ūkio kilmės etilo alkoholį. Dabartinė spiritinio gėrimo kategorija „Akvavit arba aquavit“ neįpareigoja naudoti etilo alkoholio. Tačiau naudoti etilo alkoholį „Akvavit arba aquavit“ gamyboje yra labai svarbu siekiant užtikrinti produkto kokybę;
(3)
todėl Reglamentas (EB) Nr. 110/2008 turėtų būti atitinkamai iš dalies pakeistas;
(4)
šiame reglamente numatytos priemonės atitinka Spiritinių gėrimų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 110/2008 II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2014 m. balandžio 25 d.

Labels: 3
17